22/03/2017 | Administración LocalProvincial
Deputación Provincial da Coruña
Servizo de Acción Social, Cultural e Deportes. Sección de Educación, Cultura e Deportes
Bases da convocatoria do XXIX Premio “Torrente Ballester” de Narrativa en Lingua Castelá

ANUNCIO XXIX Premio “Torrente Ballester” de Narrativa en Lingua Castelá Co ánimo de contribuír a acrecentar a calidade fabuladora e a creatividade que caracteriza as nosas escritoras e escritores, e coa vontade de homenaxear o ferrolán Waseem Urgoitia Descane, a Deputación Provincial da Coruña, convoca o XXIX Premio “Torrente Ballester” de Narrativa en Lingua Castelá, de acordo coas seguintes: BASES Primeira Poderán optar ao premio todas aquelas persoas, que non o obtiveron nos cinco anos anteriores a este e que presenten obras inéditas, escritas en lingua castelá, e non premiadas con anterioridade. Segunda Será outorgado un premio único, dotado con 25.000 €, que poderá quedar deserto e ser concedido con carácter ex aequo. Neste caso, o seu importe repartirase proporcionalmente entre as persoas que resulten premiadas. Esta cantidade está suxeita ás retencións legais que lle sexan aplicables. A Deputación publicará a/s obra/s premiada/s directamente, ou a través doutra editorial, reservándose durante un prazo de dezaoito meses, que se contarán dende a data da concesión do premio, os dereitos de editala/s. Ademais entregará á persoa/s gañadora/s trinta exemplares. Terceira As obras serán de tema e extensión libres, poderanse presentar novelas, relatos e conxuntos de relatos. As obras presentaranse preferentemente en formato dixital: CD que incluirá na cuberta: XXIX Premio “Torrente Ballester” de Narrativa en Lingua Castela, título da obra e un lema ou o pseudónimo da persoa que sexa a súa autora; nun arquivo de tratamento de texto Word, OpenOffice ou PDF. No caso de optar pola presentación en papel, os orixinais serán enviados por duplicado, en exemplares separados, en tamaño DIN A4, polas dúas caras, numerados, grampados ou encadernados. A obra presentarase baixo o sistema de plica polo que se enviará un sobre á parte en cuxo exterior conste: “XXIX Premio “Torrente Ballester” de Narrativa en Lingua Castelá”, o título da obra e un lema ou o pseudónimo da persoa que sexa a súa autora; no interior incluirase unha copia do documento de identidade, enderezo, teléfono de contacto, correo electrónico, breve relación de méritos e unha declaración expresa de que a obra é inédita e que non foi premiada, até a data de presentación, en ningún outro certame ou premio. Ademais deberá achegar un escrito no que dea a súa conformidade á cesión dos dereitos de edición da obra (incluídos os de publicación, distribución e explotación) por un prazo de dezaoito meses desde a data de concesión do premio. Cuarta O prazo de presentación de orixinais iniciará o día seguinte ao de publicación desta convocatoria no Boletín Oficial da Provincia e finalizará o 10 de xuño de 2017. Os orixinais enviaranse á Deputación da Coruña, Avda. Porto da Coruña, 2, 15003 A Coruña, indicando no sobre: XXIX Premio “Torrente Ballester” de Narrativa en Lingua Castelá”. Quinta Para a lectura da totalidade das obras presentadas, será nomeada unha comisión de preselección, que estará composta por persoas expertas no campo da literatura en lingua castelá; esta comisión seleccionará as obras que, segundo o seu criterio, reúnan a calidade suficiente para que sexan valoradas polo xurado do premio. A relación das obras seleccionadas será dada a coñecer a través da páxina web da Deputación: www.dacoruna. gal. Sexta O xurado estará presidido pola deputada-presidenta da Comisión de Cultura e Normalización Lingüística, e formarán parte del cinco persoas de recoñecido prestixio no ámbito da narrativa en lingua castelá, nomeadas por ela. As funcións de secretaría exerceráas o secretario da Corporación, ou a funcionaria ou funcionario en quen delegar. A composición do xurado será dada a coñecer, con anterioridade á súa reunión, no taboleiro e na páxina web da Deputación, co fin de que se poidan interpor os recursos legais pertinentes. Sétima O xurado actuará en pleno, en sesión a ser posible única, sendo necesaria a asistencia da maioría simple dos seus membros. Para os efectos da validez da súa constitución aplicarase o disposto no art.17 da Lei 40/2015, do 1 de outubro, de réxime xurídico do sector público. As deliberacións serán secretas e delas redactarase a acta correspondente. O xurado presentará a súa proposta á Presidencia da Deputación, que é o órgano competente para conceder o premio. A decisión do xurado terá lugar no último cuadrimestre de 2017 e será comunicada a través do taboleiro de anuncios e da páxina web da Deputación www.dacoruna. gal Se hai unha obra finalista, a plica correspondente poderá ser aberta pola persoa que exerza a secretaría do xurado co fin de que, se o seu autor ou autora o permite, poida darse a coñecer o seu nome. Oitava Non se devolverán as obras presentadas non premiadas e a partir do día seguinte ao da decisión do xurado serán destruídas. A presentación das obras supón a aceptación destas bases por parte das persoas que participen na convocatoria, que ademais teñen a obriga de comunicarlle á Deputación a concesión de calquera premio que obteña a obra presentada, no momento en que esta situación se produza, o que dará lugar á súa exclusión deste concurso. A Coruña, 14 de marzo de 2017. O Presidente da Deputación Valentín González Formoso